贈眼醫張子驥郎中
作者：呂本中
朝代：宋

paragraphs: 人生所有疾，萬種皆眼病。
由眼不得明，故視有不正。
指白以爲黒，遠邇皆未定。
如何少醫膜，遂失本來性。
今君有妙手，與世脱機穽。
病雖有多端，但以一理勝。
不須望奇功，藥病自相應。
吾觀世間物，唯眼爲至淨。
不容著纖毫，况復計少剩。
自古大醫王，其治有捷徑。
不能添汝明，但要除此症。
鏡有塵則昏，塵本不在鏡。
塵去鏡自明，豈必與物競。
皎潔玉壺冰，澄澈秋月瑩。
坦然望長途，欲往不待倩。
其說甚易知，在汝聽不聽。
請君明其然，說法我已竟。